कैजाद गुस्ताद। ये नाम है उस शख्स का जिसे अमिताभ बच्चन कभी नहीं भूल पाएंगे। अमिताभ ने अपने करियर की महाघटिया फिल्म 'बूम' कैजाद के साथ ही की थी। फिल्म देखने के बाद बिग-बी के प्रशंसक भी नाराज हो गए थे कि उन्होंने इतनी घटिया फिल्म क्यों की।

बूम को रिलीज हुए दस वर्ष हो गए हैं और अभी भी कैजाद फिल्म मेकिंग के गुर नहीं सीख पाए। उनकी ताजा फिल्म 'जैकपॉट' बेहद घटिया फिल्म है। पुरस्कारों का मौसम आने वाला है और संभव है कि 'जैकपॉट' वर्ष की सबसे घटिया फिल्म का अवॉर्ड अपने नाम कर ले।

स्कूली बच्चों को अक्सर एक प्रश्न हल करने के लिए दिया जाता है। दस वाक्यों में लिखी गई कहानी में वाक्यों का क्रम ऊपर-नीचे कर दिया जाता है और फिर बच्चों से सही क्रम में करने के लिए कहा जाता है। कैजाद की यह फिल्म भी ऐसी ही है। 92 मिनट की फिल्म में 60 मिनट तो समझ में ही नहीं आता कि स्क्रीन पर क्या चल रहा है। कैजाद इस फिल्म के जरिये क्या बताना चाहते हैं? अंतिम आधे घंटे में कैजाद ने कहानी पर उठाए गए सवालों के जवाब दिए हैं जिन्हें जानकर सिवाय सिर पीटने के और कुछ नहीं किया जा सकता है।

कैजाद ने अपनी फिल्म के जरिये ऑडियंस की इंटेलीजेंसी को टेस्ट करने की कोशिश की है, लेकिन इस परीक्षा में परीक्षक (कैजाद) ही फेल हो गया है। एक सीधी-सपाट कहानी को इतना तरोड़-मरोड़ के दिखाने का निर्णय केवल कैजाद ही ले सकते थे। शायद दर्शकों को कन्फ्यूज करना ही कैजाद एक काबिल निर्देशक की निशानी मानते हैं।

फिल्म की स्क्रिप्ट निहायत ही बकवास है। फिल्म में नसीरुद्दीन शाह का कैरेक्टर इतना मूर्ख है कि अपने पैसे वसूलने के लिए वह उसी नाव में छेद कर देता है जिस पर वह खड़ा है। वह इतना भी नहीं जानता कि पैसे मिल जाएंगे तो भी वह ‍जीवित नहीं रह पाएगा।

कहानी है बॉस (नसीरुद्दीन शाह) की जो एक केसिनो गोआ में चलाता है। फ्रांसिस (सचिन जोशी), माया (सनी लियोन), एंथनी (भारत निवास) और कीर्ति (एल्विस मैस्केरेनहास) के साथ वह एक प्लान बनाता है कि वे गलत तरीकों से उसके केसिनो में पांच करोड़ रुपये का जैकपॉट जीत जाए। इस रकम की चोरी करवा दी जाएगी और यह रकम वे बीमा कंपनी से वसूलेंगे।

दूसरी ओर फ्रांसिस अपने प्लान के जरिये बॉस के साथ फरेब कर देता है, जिसे देख अभिषेक बच्कन अभिनीत 'ब्लफमास्टर' फिल्म की याद आती है। लेकिन 'जैकपॉट' की तुलना में 'ब्लफमास्टर' महान फिल्म थी।

कैजाद की काबिलियत पर पैसा लगाने का साहस सचिन जोशी ने किया है। सचिन बेहद पैसे वाले हैं और स्क्रीन पर अपना चेहरा देखने का उन्हें शौक है। लिहाजा खुद पैसा लगाते हैं और फिल्म बनाते हैं। ये एक अमीर व्यक्ति का शौक है, जिससे कैजाद जैसे निर्देशकों को काम मिल जाता है, लेकिन जेब दर्शक की कट जाती है। सचिन अभिनय का 'क ख ग' भी नहीं जानते हैं। न उनकी शख्सियत हीरो जैसी है और आवाज में भी जोर नहीं है। पूरी फिल्म में मिसफिट नजर आए।

सनी लियोन को फिल्म में क्यों रखा जाता है, इसका जवाब सभी जानते हैं। अभिनय के मामले में वे अभी भी उतनी ही कच्ची हैं जितनी 'जिस्म 2' में थीं। संवाद बोलते ही उनकी पोल खुल जाती है क्योंकि संवाद के अनुरूप चेहरे पर भाव नहीं आते हैं।

कैजाद गुस्ताद की यह बात तो माननी पड़ेगी कि बड़े कलाकारों को अपनी फिल्म में राजी करने की प्रतिभा उनमें हैं। 'बूम' में अमिताभ को राजी कर लिया था तो 'जैकपॉट' में नसीरुद्दीन शाह को। नसीर ने काम तो अच्छा किया है, लेकिन उनके जैसे काबिल अभिनेता को इस घटिया फिल्म में देखना दु:खद है। क्या नसीर को अभी भी कुछ सिद्ध करने की जरूरत है जो उन्होंने 'जैकपॉट' के लिए हामी भरी।

जैकपॉट फिल्म हर डिपार्टमेंट में घटिया है। इसका सबसे अच्छा हिस्सा वो है जब स्क्रीन पर 'द एंड' लिखा आता है।

बैनर :
वाइकिंग मीडिया एंड एंटरटेनमेंट प्रा.लि.

निर्माता :
रैना सचिन जोशी

निर्देशक :
कैजाद गुस्ताद

संगीत :
शरीब साबरी, तोशी साबरी

कलाकार :
सनी लियोन, सचिन जोशी, नसीरुद्दीन शाह, मकरंद देशपांडे

सेंसर सर्टिफिकेट : ए * 1 घंटा 32 मिनट